**Eric Saarinen** (s. 26. kesäkuuta 1942) on yhdysvaltalainen elokuvaaja ja elokuvaohjaaja, joka tunnetaan erityisesti mainoselokuvistaan.

Lapsuus ja nuoruus
------------------

Saarisella on amerikansuomalaisia sukujuuria. Hän varttui arkkitehti Eero Saarisen ja kuvanveistäjä Lilian Swann Saarisen poikana Yhdysvalloissa. Hänen isoisänsä oli Suomesta Yhdysvaltoihin muuttanut arkkitehti Eliel Saarinen. Eric Saarinen valmistui Goddard Collegesta Vermontissa ja jatkoi elokuvaopintoja Kalifornian yliopiston UCLA Graduate Schoolissa.

Saarinen onnistui nuorena kameramiehenä tallentamaan muun muassa mustaihoisen Meredith Hunterin kuolemaan johtaneen puukotuksen Altamontin ilmaiskonsertissa vuonna 1969, jossa pääesiintyjänä oli The Rolling Stones. Saarinen oli yksi monista kuvaajista, jotka tallensivat tapahtumasta kuva-aineistoa vuonna 1969 yhtyettä käsittelevään dokumenttielokuvaan *Gimme Shelter*. Saarinen oli esiintymislavalla kuvaamassa kohti yleisöä, ja puukotus löytyi hänen kuva-aineistostaan vasta aineiston leikkausvaiheessa.

Hollywood-kuvaajasta mainoselokuvien tekijäksi
----------------------------------------------

Saarinen työskenteli 1970- ja 1980-lukujen vaihteessa elokuvaajana Hollywoodissa, jossa hän toimi pääkuvaajana muun muassa Wes Cravenin elokuvassa *Yön silmät* vuodelta 1977. 1980-luvulla Saarinen perusti Kalifornian Santa Monicaan mainoselokuvayhtiön nimeltä Plum Productions yhdessä Chuck Sloanin kanssa. Vuonna 1974 Saarisen Jeep Grand Cherokee -maastoautolle tekemä mainoselokuva voitti pääpalkinnon Cannesin mainoselokuvafestivaaleilla. Hän on myös yksi ensimmäisistä joka kutsuttiin American Society of Cinematographers (ASC) -elokuvaajajärjestön jäseneksi mainoselokuva-ansioista.

Vuonna 1982 hän kuvasi 70 millimetrin filmille ihmisen ja luonnon muovaamista erikoisista kohteista kertovan 16-minuuttisen lyhytelokuvan *Symbiosis*, jonka kuvaaminen vei hänet 30 maahan ja kesti runsaan vuoden. Hänen kuvaamansa ja John Boorstinin ohjaama *Exploratorium* vuodelta 1974 oli ehdolla lyhytelokuvien Oscar-voittajaksi.

Mainoselokuvia suomalaisyrityksille
-----------------------------------

Saarinen on vieraillut ohjaamassa mainoselokuvia myös Suomessa. Vuonna 2000 mainostoimisto Dynamo Advertisingin suunnittelemassa, useasti palkitussa televisiomainoksessa *Kauko Kyyhky* elävä pulu matkustaa junan katolla (Saarisen isoisän suunnittelemalta) Helsingin rautatieasemalta perheensä luo kotipesään Tampereelle. Saarisen Lapin Kulta -oluelle ohjaama mainos palkittiin Clio-palkinnolla Yhdysvalloissa.

Dokumenttielokuva Eero Saarisesta
---------------------------------

Lokakuussa 2017 esitettiin Yle Teemalla Eric Saarisen tuottama ja kuvaama ja Peter Rosenin ohjaama dokumenttielokuva *Eero Saarinen: arkkitehti* (Eero Saarinen: The Architect Who Saw the Future), joka kuuluu PBS:n tilaamaan *American Masters* -dokumenttisarjaan. Sen ensiesitys Yhdysvalloissa oli 27. joulukuuta 2016.

Filmografiaa kuvaajana
----------------------

* *Pure pölyä, jepari* (1976)
* *Yön silmät* (1977)
* *Nykyaikaista rakkautta (1981)*
* *Kultainen hylje* (1983)
* *Eksyksissä Amerikassa* (1985)

Lähteet
-------

1. 1 2  Tuula Toivio: Eric Saarinen on mainoselokuvan arkkitehti  7.2.2007. Taloussanomat. Viitattu 29.12.2013.
2. 1 2 3  About Eric, Eric Saarinen, ASC (Arkistoitu – Internet Archive), viitattu 1.12.2013
3. ↑  Varjus, Seppo: Eric Saarinen kuvasi kuuluisan surman Rolling Stones -keikalla *Ilta-Sanomat*.  29.1.2016. Viitattu 8.4.2019.
4. ↑  The man who captured the Altamont killing, 4.9.2010, viitattu 1.12.2013
5. ↑  McCreadie, Marsha: *Documentary Superstars: How Today's Filmmakers Are Reinventing the Form*. Skyhorse Publishing, 2013. Teoksen verkkoversio (viitattu 16.5.2015).
6. ↑  Chrysler *Snow-covered*, Cannes Lions -sivusto (Arkistoitu – Internet Archive)
7. ↑  Eero Saarinen: The Architect Who Saw the Future  Joulukuu 2016. PBS. Viitattu 22.10.2017.
8. ↑  Uimonen, Anu: Eliel Saarisen pojanpojasta tuli arkkitehtisukunsa perintöä tutkiva elokuvantekijä – dokumentti Eero-isästä esitetään tänään Kansallismuseossa *Helsingin Sanomat*.  4.2.2017. Viitattu 22.10.2017. (Vain tilaajille.)
9. ↑  Eero Saarinen: arkkitehti *Yle Areena*.  2.10.2017. Viitattu 22.10.2017.
10. ↑  Eero Saarinen: The Architect Who Saw the Future (2016) - IMDb *www.imdb.com*. Viitattu 1.6.2021. (englanniksi)

Kirjallisuutta
--------------

* Timonen, Lauri: "Muotoseikkoja", Eric Saarisen haastattelu. *Filmihullu* 3/2017.

Aiheesta muualla
----------------

* Eric Saarisen verkkosivusto (Arkistoitu – Internet Archive)
* Eric Saarinen Internet Movie Databasessa. (englanniksi)
* Saarisen VR:lle ohjaama *Kauko Kyyhky* Mainosmuseo-sivustolla

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Israel
* Yhdysvallat

 |
|  |
| Henkilöt | 
* Elonet

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Eric Saarinen